En sivil politipatrulje i Fredrikstad fikk seg en stor overraskelse da de fulgte etter en bil med flere kjenninger i en mørk januarkveld.

Det er politiets nettpatrulje som deler historien på Facebook.

Patruljen la merke til at bilen parkerte utenfor et idrettsanlegg i sentrum av byen. Etter en stund kom det en annen bil og stilte seg ved siden av den første.

– Da mistenkte de en overlevering og slo til. Det ble funnet 58.000 kroner hos den ene og en innpakket firkant, som politiet trodde var amfetamin, hos den andre, forteller seksjonsleder for nærpoliti ved Fredrikstad politistasjon, Inge Jensen til NRK.

1,12 kilo med goudaost var pakket inn så det skulle ligne på hasj eller amfetamin, ifølge politiet. Foto: Politiet

Beslaget ble tatt med til stasjonen. Der fikk politiet seg en overraskelse da den brune pakken, forsvarlig pakket med teip, ikke inneholdt narkotika.

En av betjentene undersøkte pakken med en kniv, og oppdaget noe gulaktig på knivbladet.

– Ved nærmere undersøkelse viste det seg å være goudaost, og med det synes vi at vi kan kalle det for Norges dyreste goudaost, sier Jensen.

Osten som ble funnet i pakken ble veid til 1123 gram.

Til sammenligning koster en kilo av den serbiske osten Pule, som ifølge Forbes og nyhetsbyrået Reuters er verdens dyreste, rundt 6000 kroner. Osten er laget av melken til esler som kun lever i Serbia og Montenegro, og er ikke til salgs på det åpne markedet.

Blir straffet for å ha kjøpt ost

Både kjøper og selger ble pågrepet av politiet. Også kjøperen ble overrasket da han fikk vite hva han hadde betalt nesten 60.000 kroner for.

– Kjøperen var sikker på at det skulle være hasj. Han hadde spurt om å få se det under handelen, men det fikk han ikke lov til før politiet kom og forstyrret overleveringen.

Etter avhør er både kjøper og selger løslatt, men begge kan vente seg straff.

– Han som solgte gjorde det i mening å lure, og han som kjøpte trodde han kjøpte hasj, sier Jensen.